Jalgpalli Premium liiga kolmanda vooru viimases kohtumises alistas Tallinna FCI Levadia võõrsil Viljandi Tuleviku tulemusega 3:1. Levadia juhendaja Martin Reim tunnistab, et midagi lihtsalt tema hoolealustele täna ei tulnud.
"Loomulikult me ei plaaninud 0:1 taha jääda. Teadsime, et tuleb keeruline mäng ja et peame oma asja ajama ja järjest jõulisemalt ja kiiremini. Lihtsalt meil ei õnnestunud seekord ise seda väravat ära lüüa. Viljandil oli esimesel poolajal üks hea kontra võimalus ja kohe tuli ka värav, aga õnneks oli palju aega seda parandada. See ütlus, et kui ei löö ise, lüüakse sulle," rääkis Reim pärast mängu.
"On veel põhjusi, miks tagumise tabelipoole meeskonnad tugevamad on – need on toetusmehhanismid, mis võimaldavad neil professionaalsemalt treenida, neil on võimalus paremaid mängijad saada ja seda on näidanud ka esimesed voorud. Kõikidel favoriitidel on väga palju tegemist, et neid punkte võtta," tunnistab Levadia peatreener.
Ka Tuleviku juhendaja Sander Posti hinnangul on astutud samm edasi. "Loomulikult [on areng toimunud] võrreldes eelmiste aastatega. Mängijad saavad palka, see on nende põhitöö ja saame rohkem treenida, raskemaid treeninguid teha. Saame võimalusel tugevamaid mängijaid sisse tuua. Seda on tulemustest näha, et kõik võistkonnad on selgelt tugevad."
Mis kohta võiks Viljandi tänavu püüda? "Pärast pausi on natuke kaardid sassis, mänge on vähem. Tuleb püsima jääda ja eks me seitsmendat-kuuendat kohta proovime."
Liigatabelis tõusis kõik kolm senipeetud kohtumist võitnud Levadia üheksa punktiga ainuliidriks, edestades teisel positsioonil olevat Florat kahe, ja kolmandat kohta hoidvat Paide kolme silmaga. Viljandi Tulevik on kolme punktiga seitsmendal kohal.
Toimetaja: Kristo Tamm